জামান তৌহিদ, সিলেট থেকে ফিরে : প্রবেশ করতেই ব্যাপক প্রস্তুতির আয়োজন। চলছে সিলেট ক্রিকেট স্টেডিয়ামকে ঢেলে সাজানোর কর্মযজ্ঞ। একদল কর্মী মাঠের কোনেকানে শশব্যস্ত। কেউ পানি নিষ্কাশন ব্যবস্থা বা ড্রেনেজ সিস্টেম নিয়ে, কেউবা মাঠের কেন্দ্রস্থলের ২২ গজী সীমানায়। পাখির চোখে তাই তদারকি করছেন ন্যাশনাল পিচ কিউরেটর গামিনি ডি সিলভা। মাঠকর্মীরা মাটি বয়ে নিয়ে ফেলছেন সেখানে। একদল তা সাজাচ্ছেন নির্দেশিত জায়গায়। যেন আন্তর্জাতিকমানের স্পোর্টিং উইকেট তৈরিতে কোনো প্রকার ঘাটতি না থাকে। দেশের অষ্টম টেস্ট ভেন্যুর মর্যাদা পাওয়া সিলেট ক্রিকেট স্টেডিয়ামে ব্যাপক আয়োজনে চলছে নবরূপে সাজসজ্জার সুবিস্তর কার্যক্রম।